Komission päätös,

tehty 27 päivänä joulukuuta 2002,

moottoriajoneuvojen käyttöön liittyvän vastuun varalta otettavaa vakuutusta koskevien jäsenvaltioiden lainsäädäntöjen lähentämisestä ja direktiivien 73/239/ETY ja 88/357/ETY muuttamisesta annetun Euroopan parlamentin ja neuvoston direktiivin 2000/26/EY 6 artiklan soveltamisesta

(tiedoksiannettu numerolla K(2002) 5304)

(ETA:n kannalta merkityksellinen teksti)

(2003/20/EY)

EUROOPAN YHTEISÖJEN KOMISSIO, joka

ottaa huomioon Euroopan yhteisön perustamissopimuksen,

ottaa huomioon moottoriajoneuvojen käyttöön liittyvän vastuun varalta otettavaa vakuutusta koskevien jäsenvaltioiden lainsäädäntöjen lähentämisestä ja direktiivien 73/239/ETY ja 88/357/ETY muuttamisesta 16 päivänä toukokuuta 2000 annetun Euroopan parlamentin ja neuvoston direktiivin 2000/26/EY(1) ja erityisesti sen 6 artiklan 3 kohdan b alakohdan,

sekä katsoo seuraavaa:

(1) Direktiivissä 2000/26/EY (neljäs liikennevakuutusdirektiivi) vahvistetaan erityissäännökset, joita sovelletaan niihin vahingon kärsineisiin, joilla on oikeus saada korvaus sellaisista liikenneonnettomuuksista johtuvista vahingoista tai vammoista, jotka sattuvat muussa jäsenvaltiossa kuin vahingon kärsineen asuinjäsenvaltiossa tai kolmannessa maassa, jonka kansalliset vakuutuksenantajien toimistot ovat liittyneet vihreän kortin järjestelmään, kun vahingot ovat aiheutuneet jäsenvaltiossa vakuutetun ja pysyvän kotipaikan omaavan ajoneuvon käytöstä.

(2) Neljännen liikennevakuutusdirektiivin 6 artiklan 1 kohdan ja 10 artiklan 3 kohdan mukaan jokaisen jäsenvaltion on perustettava tai hyväksyttävä 20 päivään tammikuuta 2002 mennessä korvauselin; sen tehtävänä on suorittaa korvauksia, jos vakuutusyritys ei ole nimennyt korvausedustajaa tai jos korvaus viivästyy huomattavasti. Lisäksi 7 artiklassa säädetään, että vahingon kärsineellä on oikeus hakea korvausta asuinjäsenvaltionsa korvauselimeltä, jos on mahdotonta tunnistaa ajoneuvoa tai määrittää vakuutusyritystä kahden kuukauden kuluessa vahingon tapahtumisesta.

(3) Neljännen liikennevakuutusdirektiivin 6 artiklan 2 kohdan säännösten mukaan sen jäsenvaltion korvauselimellä, joka on suorittanut kyseisessä jäsenvaltiossa asuvalle vahingon kärsineelle korvauksen, on oikeus vaatia hyvitys maksamastaan korvauksesta korvauselimeltä siinä jäsenvaltiossa, jossa oletetun vahingonaiheuttajan kanssa sopimuksen tehneen vakuutusyrityksen toimipaikka on.

(4) Neljännen liikennevakuutusdirektiivin 6 artiklan 3 kohdan a alakohdan mukaan direktiivin 6 artikla tulee voimaan sen jälkeen, kun jäsenvaltioiden perustamat tai hyväksymät korvauselimet ovat tehneet keskenään sopimuksen toiminnoistaan ja velvollisuuksistaan sekä hyvitysmenettelyn yksityiskohdista.

(5) Kaikki jäsenvaltiot ovat nimenneet liikennevakuutusdirektiivin 6 artiklan mukaisesti korvauselimet, joiden tehtävänä on suorittaa vahingon kärsineille korvaukset direktiivin 1 artiklassa tarkoitetuissa tapauksissa. Kyseisessä 6 artiklassa tarkoitettu korvaustoimielinten välinen sopimus tehtiin Brysselissä 29 päivänä huhtikuuta 2002 ja siitä ilmoitettiin Euroopan komissiolle 19 päivänä heinäkuuta 2002 päivätyllä kirjeellä direktiivin 10 artiklan 3 kohdassa vahvistetussa määräajassa.

(6) Neljännen liikennevakuutusdirektiivin 6 artiklan 3 kohdan b alakohdassa edellytetään, että komissio vahvistaa päivämäärän, josta alkaen direktiivin 6 artikla on voimassa, ja vakuutuskomiteaa kuultuaan komissio on todennut, että kyseinen sopimus on tehty.

(7) Neljännen liikennevakuutusdirektiivin 10 artiklan 1 kohdan mukaisesti jäsenvaltioiden on annettava direktiivin noudattamisen edellyttämät lait, asetukset ja hallinnolliset määräykset 20 päivään tammikuuta 2003 mennessä,

ON TEHNYT TÄMÄN PÄÄTÖKSEN:

1 artikla

Direktiivin 2000/26/EY 6 artikla tulee voimaan 20 päivänä tammikuuta 2003.

2 artikla

Jäsenvaltioiden on ilmoitettava komissiolle tämän päätöksen soveltamiseksi toteutetut toimenpiteet.

3 artikla

Tämä päätös on osoitettu kaikille jäsenvaltioille.

Tehty Brysselissä 27 päivänä joulukuuta 2002.

Komission puolesta

Frederik Bolkestein

Komission jäsen

(1) EYVL L 181, 20.7.2000, s. 65.